CELEX: 32014D0234
Language: lt
Date: 1398211200000
Title: 2014/234/ES: 2014 m. balandžio 23 d. Tarybos įgyvendinimo sprendimas, kuriuo iš dalies keičiamas Įgyvendinimo sprendimas 2011/344/ES dėl Sąjungos finansinės pagalbos suteikimo Portugalijai

26.4.2014   
            
            
               LT
            
            
               Europos Sąjungos oficialusis leidinys
            
            
               L 125/75
            
         TARYBOS ĮGYVENDINIMO SPRENDIMAS
   2014 m. balandžio 23 d.
   kuriuo iš dalies keičiamas Įgyvendinimo sprendimas 2011/344/ES dėl Sąjungos finansinės pagalbos suteikimo Portugalijai
   
      (2014/234/ES)
   
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2010 m. gegužės 11 d. Tarybos reglamentą (ES) Nr. 407/2010, kuriuo nustatoma Europos finansinės padėties stabilizavimo priemonė (1), ypač į jo 3 straipsnio 2 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               Portugalijos prašymu 2011 m. gegužės 17 d. Taryba suteikė jai finansinę pagalbą Įgyvendinimo sprendimu 2011/344/ES (2). Ta finansinė pagalba suteikta remiant griežtą ekonomikos ir finansų reformų programą (toliau – Programa), kuria siekiama atkurti pasitikėjimą, sudaryti sąlygas tvariam ekonomikos augimui atkurti ir Portugalijos, euro zonos bei Sąjungos finansiniam stabilumui apsaugoti;
            
         
               (2)
            
            
               dėl techninių priežasčių, kurios susijusios su duomenų prieinamumu ir nepriklauso nuo Portugalijos valdžios institucijų veiksmų, dvylikta ir paskutinė peržiūra pagal Programą gali prasidėti tik nuo 2014 m. balandžio mėn. vidurio. Kartu finansinės pagalbos suteikimo laikotarpis pagal reikalavimus turi baigtis 2014 m. gegužės 18 d. Kad būtų sudarytos sąlygos deramomis pastangomis atliekant paskutinę peržiūrą visapusiškai įvertinti, ar laikomasi Programos sąlygų, nes tai yra paskutinės paskolos dalies išmokėjimo sąlyga, būtinas formalumas – trumpas finansinės pagalbos suteikimo laikotarpio techninis pratęsimas šešiomis savaitėmis;
            
         
               (3)
            
            
               pagal Įgyvendinimo sprendimo 2011/344/ES 3 straipsnio 10 dalį Komisija kartu su Tarptautiniu valiutos fondu (TVF) ir bendradarbiaudama su Europos Centriniu Banku (ECB) 2014 m. vasario 20–28 d. atliko vienuoliktą Portugalijos valdžios institucijų pažangos įgyvendinant pagal Programą sutartas priemones peržiūrą;
            
         
               (4)
            
            
               2013 m. realusis bendrasis vidaus produktas (BVP) galiausiai buvo geresnis, nei buvo numatyta per dešimtą Programos peržiūrą, ir dabartiniais apskaičiavimais sumažėjo 1,4 % (0,2 % punkto didesnis). Šį rezultatą nulėmė spartus teigiamas augimas 2013 m. ketvirtą ketvirtį ir ankstesnių ketvirčių statistinių duomenų padidinimas. Trumpojo laikotarpio rodikliai rodo, kad ekonomikos atsigavimas einamaisiais metais toliau stiprėja. Apskaičiuota, kad metinis realusis BVP 2014 m. taps teigiamas ir toks liks 2015 m.: augimas sudarys atitinkamai 1,2 % ir 1,5 %. Darbo rinkos perspektyvos taip pat pagerėjo, tačiau nedarbo lygis išlieka aukštas ir numatoma, kad 2014 m. jis sumažės iki 15,7 % ir po to toliau mažės. Makroekonominių perspektyvų blogėjimo rizika išlieka, nes numatomas ekonomikos atsigavimas labai priklauso nuo teigiamos prekybos ir finansų rinkų raidos, kuri taip pat priklauso nuo platesnio masto Europos perspektyvų;
            
         
               (5)
            
            
               apskaičiuota, kad valdžios sektoriaus deficitas 2013 m. sumažėjo iki maždaug 4,5 % BVP pagal ESS 95 (atmetus bankų rekapitalizavimą, o jį įskaičius būtų maždaug 4,9 %), t. y. maždaug 1 % BVP atsiliekama nuo 5,5 % BVP tikslo. Geresnius, nei planuota, rezultatus daugiausia galima paaiškinti geresnėmis, nei tikėtasi, valstybės mokestinėmis pajamomis (įskaitant vienkartinę mokesčių ir socialinio draudimo įmokų skolų išieškojimo schemą) ir mažesnėmis, nei tikėtasi, centrinės valdžios lygmens išlaidomis (pvz., prekių bei paslaugų pirkimo ir kapitalo išlaidomis). Tačiau nemokestinių pajamų surinkta mažiau, nei planuota. Bendros fiskalinės pastangos, vertinamos struktūrinio balanso pagerėjimu, pagal apskaičiavimus sudarė 1 % BVP;
            
         
               (6)
            
            
               dėl įvairių (sveikatos priežiūros, vietos ir regionų sektoriams skirtų) skolų grąžinimo programų vidaus įsiskolinimai sumažėjo maždaug 1,2 mlrd. EUR (0,7 % BVP). Tačiau nauji įsiskolinimai vis dar kaupiasi, nors ir lėčiau;
            
         
               (7)
            
            
               2013 m. biudžeto vykdymo poveikis kitiems metams ir pagerėjusios 2014 m. makroekonominės perspektyvos pagrindinėms fiskalinėms sąskaitoms 2014 m. pagal apskaičiavimus turės teigiamą 0,7 % BVP poveikį. Apskaičiuota, kad maždaug 0,2 % BVP yra teigiamo praeitų metų poveikio rezultatas, o dar 0,5 % BVP galima paaiškinti padidėjusiomis pajamomis ir socialinio draudimo įmokomis, taip pat mažesnėmis bedarbio išmokų išlaidomis, nes patikslinti tam tikri statistiniai duomenys: padidinti augimo ir užimtumo rodikliai ir sumažintas nedarbo rodiklis;
            
         
               (8)
            
            
               2014 m. nustatytas 4 % BVP deficito tikslas yra grindžiamas į 2014 m. biudžetą ir kitus papildomus teisės aktus įtrauktomis konsolidavimo priemonėmis, kurios iš viso sudaro 2,3 % BVP. Šios priemonės iš esmės yra nuolatinės ir daugiausia skiriamos išlaidoms mažinti. Priemonės, kurių poveikis sudaro maždaug 1,8 % BVP, įgyvendinamos atliekant viešųjų išlaidų peržiūrą, o jas papildo mažesnio masto pajamų didinimo priemonės (maždaug 0,4 % BVP) ir kai kurie vienkartiniai straipsniai (maždaug 0,1 % BVP). Viešųjų išlaidų peržiūros priemones pagal poveikį galima suskirstyti į tris pagrindines grupes: i) viešojo sektoriaus darbo užmokesčio išlaidų mažinimas, be kitų priemonių, mažinant per didelį darbuotojų skaičių konkrečiuose subsektoriuose ir peržiūrint darbo užmokesčio skalę; ii) pensijų reforma, ypač ilginant pensinį amžių iki 66 metų ir keičiant našlių ir našlaičių pensijų skyrimo sąlygas; iii) konkrečių sektorių reformos, kuriomis pirmiausia siekiama racionalizuoti šakinių ministerijų personalo išlaidas, tarpinį vartojimą ir investicijas. Kitos nuolatinės pajamų didinimo priemonės apima tarnybinių automobilių apmokestinimo ir akcizų tabakui bei alkoholiui didinimą. Dauguma teisės aktų, kuriais grindžiamos nuolatinės konsolidavimo priemonės, įsigaliojo 2014 m. sausio 1 d.;
            
         
               (9)
            
            
               turint omenyje makroekonominių perspektyvų pagerėjimą ir teigiamą poveikį iš 2013 m., rizika, susijusi su 2014 m. fiskalinių tikslų įgyvendinimu, tapo labiau subalansuota nei anksčiau, nes numatomomis priemonėmis atsižvelgiama į spaudimą biudžetui ir įgyvendinimo riziką. Visų pirma didesnis spaudimas gali susidaryti dėl kai kurių pajamų straipsnių (pvz., pajamų iš nekilnojamojo turto), taip pat dėl tarpinio vartojimo ir socialinių pervedimų. Be to, neskaitant kai kurių nuolatinių priemonių vėlavimo, įgyvendinimo rizika pirmiausia yra teisinio pobūdžio: dėl keturių į Biudžeto įstatymą įtrauktų priemonių (įskaitant darbo užmokesčio skalės peržiūrą ir teisių į našlių ir našlaičių pensiją pakeitimus) kreiptasi į Konstitucinį Teismą ir gali būti, kad taip pat bus ginčijama kita į naujausią papildomą biudžetą įtraukta priemonė;
            
         
               (10)
            
            
               skolos santykis su BVP 2013 m. pasiekė 128,8 %. Prognozuojama, kad nuo šių metų skola laipsniškai mažės ir kad 2014 m. skolos santykis sudarys 126,7 % BVP. Numatoma, kad sumažėjimą 2014 m. iš dalies nulems tolesnis piniginių indėlių naudojimas ir vykdomas socialinio draudimo portfelio perorientavimas nuo turto užsienyje į Vyriausybės vertybinius popierius. Prognozuojama, kad grynoji skola 2014 m. pabaigoje sudarys mažiau nei 120 % BVP;
            
         
               (11)
            
            
               biudžeto koregavimo procesas susijęs su įvairiomis fiskalinėmis struktūrinėmis priemonėmis, kuriomis siekiama sustiprinti valdžios sektoriaus išlaidų kontrolę ir pagerinti pajamų surinkimą:
               
                           —
                        
                        
                           viešųjų finansų valdymo srityje: įsipareigojimų kontrolės sistema duoda rezultatų, nes ribojamas naujų įsiskolinimų didėjimas, tačiau jos įgyvendinimą reikia atidžiai stebėti, siekiant užtikrinti, kad įsipareigojimai būtų padengti turimomis lėšomis ir nesikauptų nauji įsiskolinimai. Nauji įsiskolinimai kaupiasi pirmiausia dėl struktūrinio disbalanso kai kuriose valstybinėse ligoninėse ir geležinkelių bendrovėje „Comboios de Portugal“. Šiuo metu atliekamas strateginių planų paremti šių valstybinių įmonių finansinį tvarumą ir užkirsti kelią naujų įsiskolinimų kaupimuisi 2014 m. vertinimas. Visapusiška Biudžeto sistemos įstatymo reforma juda į priekį. Pirmuoju etapu 2014 m. kovo mėn. pabaigoje šis įstatymas turėtų būti iš dalies pakeistas siekiant užtikrinti, kad į nacionalinę teisę būtų visiškai perkelti Sutartyje dėl stabilumo, koordinavimo ir valdysenos ekonominėje ir pinigų sąjungoje ir ekonomikos valdymo dokumentų rinkinyje, vadinamame „šešių dokumentų rinkiniu“, nustatyti reikalavimai,
                        
                     
                           —
                        
                        
                           nors ir pasistūmėta derantis dėl viešojo ir privačiojo sektorių partnerysčių (VPSP), derybų nepavyko pagal planą užbaigti iki 2013 m. pabaigos. Dalį lėšų pavyko sutaupyti 2013 m.; vis dėlto lėšų, kurių nepavyko sutaupyti 2013 m., bus sutaupyta šiais metais – 2014 ir vėlesniais metais numatoma sutaupyti daug lėšų. Valstybinės įmonės pasiekė veiklos balansą vidutiniškai ir 2012 m., ir 2013 m., o norint, kad jų rezultatai vėl nepradėtų blogėti, numatytos papildomos reformos. Nemaža pažanga padaryta privatizavimo srityje, ir pajamos viršija pagal Programą numatytą tikslą,
                        
                     
                           —
                        
                        
                           toliau vykdomos reformos, kuriomis siekiama sukurti šiuolaikinį pajamų administravimo atitikties rizikos valdymo modelį. Naujas rizikos valdymo skyrius jau veikia ir daugiausia dėmesio skiria tam tikrų mokesčių mokėtojų grupių, kaip antai savarankiškai dirbančių ir itin turtingų asmenų, mokestinių prievolių vykdymo gerinimui. Kova su mokestiniu sukčiavimu ir mokesčių slėpimu tęsiasi vykdant tokias iniciatyvas kaip neseniai pradėta rengti pridėtinės vertės mokesčio loterija,
                        
                     
                           —
                        
                        
                           įgyvendinamos viešojo administravimo reformos siekiant modernizuoti ir racionalizuoti užimtumą viešajame sektoriuje ir viešojo sektoriaus institucijas. Įvairios esminės viešojo administravimo reformos prisideda prie viešųjų išlaidų peržiūros ir yra 2014 m. konsolidavimo strategijos pagrindas. Tai yra: i) priemonės, skirtos užimtumo viešajame sektoriuje klausimui spręsti ir viešojo sektoriaus darbuotojų sudėčiai pakeisti taip, kad būtų daugiau aukštos kvalifikacijos ir tinkamiau apmokytų valstybės tarnautojų (pvz., nutraukiant sutartis abipusiu susitarimu ir taikant perkvalifikavimo schemą); ii) darbo užmokesčio skalės peržiūra ir vienos priedų skalės sukūrimas (kuri turėtų įsigalioti atitinkamai iki 2014 m. gruodžio ir birželio mėn. pabaigos); iii) galiojančių užimtumo viešajame sektoriuje taisyklių sujungimas naujajame bendrajame Viešojo sektoriaus darbo įstatyme vadovaujantis privačiojo sektoriaus darbo kodekso struktūra ir iv) viešojo sektoriaus darbuotojų pensijų sistemos suderinimas su bendrąja pensijų sistema. Kitos naujausios viešojo administravimo reformos apima finansinių išteklių srities bendrų paslaugų strategijos įgyvendinimą visose struktūrose, kurioms taikoma ta iniciatyva;
                        
                     
         
               (12)
            
            
               toliau vykdoma politika ir reformos sveikatos priežiūros sektoriuje, dėl kurių išaugus efektyvumui sutaupoma lėšų. Dideli įsiskolinimai, bet ne vien tai, didele dalimi lėmė nuolat nepakankamą valstybinių ligoninių finansavimą, palyginti su jų teikiamomis paslaugomis. Portugalijos valdžios institucijos toliau įgyvendina pradėtą ligoninių reformą ir derina priemonių, susijusių su vaistais, centralizuotais viešaisiais pirkimais ir pirmine sveikatos priežiūra, rinkinį;
            
         
               (13)
            
            
               padaryta tolesnė pažanga įgyvendinant augimą ir konkurencingumą didinančias struktūrines reformas. Portugalijos valdžios institucijos ėmėsi papildomų priemonių nedarbui mažinti ir darbo rinkos veiksmingumui didinti. Diskutuojama dėl tolesnio derybų dėl darbo užmokesčio sistemos tobulinimo ir tolesnių didelės darbo rinkos segmentacijos mažinimo veiksmų. Parlamentui pateiktas įstatymo projektas, kuriuo keičiama teisingo darbuotojų atleidimo iš darbo apibrėžtis darbo kodekse; ankstesnius pakeitimus Konstitucinis Teismas pripažino nekonstituciniais. Padaryta tolesnė pagalbos ieškant darbo ir aktyvumo skatinimo sistemos pažanga;
            
         
               (14)
            
            
               įgyvendinamos svarbios švietimo sistemos reformos. Portugalijos valdžios institucijos įsipareigojo jas nuolat vertinti ir prižiūrėti. Be to, Portugalija patvirtino įstatymo galią turintį dekretą, kuriuo sukuriama trumpo ciklo mokymo programa, ir dar vienas yra svarstomas siekiant sukurti taisykles dėl pavyzdinių profesinių mokyklų;
            
         
               (15)
            
            
               Portugalijos Vyriausybė įvedė naują energetikos sektoriaus ūkio subjektų mokestį, kuris turi būti atidžiai stebimas, kad būtų išvengta sąnaudų perkėlimo nustatant galutinių vartotojų kainas. Vyriausybė pateiks konkrečių priemonių, siekiant sumažinti likusį pernelyg didelį nuomos mokestį ir dar labiau sumažinti ekonomikai tenkančias energijos išlaidas;
            
         
               (16)
            
            
               nepaisant teigiamų pokyčių peržiūros laikotarpiu, transporto reformų pažanga daroma lėčiau, nei numatyta. Pristačius infrastruktūros projektų prioritetus, iki dvyliktos peržiūros tikimasi aiškios ilgalaikės transporto sistemos vizijos. Tuo tarpu Transporto reguliavimo institucijos (AMT) teisinė sistema buvo patvirtinta 2014 m. kovo mėn. Siekiant padidinti Portugalijos konkurencingumą, būtina vykdyti tolesnes politines reformas uostų sektoriuje. Kiek tai susiję su geležinkelių ir miesto transporto paslaugomis, Portugalijos valdžios institucijos turėtų dėti daugiau pastangų jų finansiniam tvarumui, konkurencingumui ir efektyvumui didinti;
            
         
               (17)
            
            
               nors ir lėtai, bet toliau buvo daroma pažanga priimant teisėkūros pakeitimus Europos Parlamento ir Tarybos direktyvai 2006/123/EB (3) perkelti į nacionalinę teisę. Vis dar vėluojama priimti statybos įstatymus ir įstatymą dėl universitetų teisinės tvarkos pakeitimų ir Parlamentui perduoti iš dalies pakeistus profesinių organizacijų nuostatus priėmus horizontalųjį pagrindų įstatymą dėl viešųjų profesinių asociacijų. Matoma pažanga užtikrinant visapusiškai veikiančio kontaktinio centro veikimą;
            
         
               (18)
            
            
               visiškai įgyvendinus naująją teisinę sistemą, vykdoma nuomos miestuose reforma. Vis dėlto reformos poveikį reikia nuolat vertinti;
            
         
               (19)
            
            
               priėmus pagrindų įstatymą, kuriame nustatyti pagrindiniai nacionalinių reguliavimo institucijų veikimo principai, yra atitinkamai iš dalies keičiami nacionalinių reguliavimo institucijų įstatai. Kai kurie iš jų jau patvirtinti;
            
         
               (20)
            
            
               padaryta pažanga dėl priemonių, kuriomis siekiama gerinti licencijų išdavimo aplinką ir mažinti administracinę naštą, ir vyksta reglamentavimo, dėl kurio susidaro didelė našta, inventorizacija. Tačiau buvo atidėtas taisyklės „vienas priimamas, kito atsisakoma“ taikymas svarstant naują reglamentavimą, aplinkosaugos ir teritorijų planavimo priemonių priėmimas ir geologinio žvalgymo ir kasybos licencijų išdavimo tvarkų peržiūrėjimas;
            
         
               (21)
            
            
               bankų kapitalo rezervai apskritai ir toliau yra pakankami taikant kapitalo reikalavimus, nustatytus Europos Parlamento ir Tarybos direktyvoje 2013/36/ES (4) dėl bankų nuosavų lėšų vertinimo. Tos kapitalo taisyklės taikytos nuo 2014 m. sausio mėn., nustačius bendro 1 lygio nuosavo kapitalo pakankamumo koeficiento 7 % ribą visiems bankams ir 1 % punkto priedą didžiausiems keturiems bankams. Visos sistemos paskolų ir indėlių santykis sumažėjo iki 117,0 % ir veikiausiai dar mažės iki 2014 m. pabaigos;
            
         
               (22)
            
            
               nuolat stiprinamos pastangos diversifikuoti įmonių sektoriaus finansavimo šaltinius. Portugalijos Vyriausybė paskyrė komiteto, kuriuo įsteigiama plėtros finansų įstaiga (DFI), ekspertus. Komitetas turi parengti DFI steigimo dokumentus, ypač įstatus, kuriais nustatomas strateginis veiklos planas ir naujojo subjekto struktūra. DFI tikslas – supaprastinti ir centralizuoti finansinių priemonių, kurias remia Europos struktūriniai bei investicijų fondai ir kurios susijusios su finansavimo teikimu įmonių sektoriui, įgyvendinimą;
            
         
               (23)
            
            
               Portugalijos valdžios institucijos sutiko konsultuodamosi su Banco de Portugal parengti strateginį planą dėl įmonių skolos perviršio problemos sprendimo ir kapitalo perskyrimo produktyviems ekonomikos sektoriams rėmimo kartu skatinant finansinį stabilumą;
            
         
               (24)
            
            
               buvo įgyvendintos Nacionalinės garantijų sistemos, administruojančios Vyriausybės finansuojamas kredito linijas, valdymo, efektyvumo ir rizikos valdymo praktikos gerinimo priemonės. Šiuo metu įgyvendinama nauja palūkanų normų viršutinės ribos nustatymo garantuojamoms paskoloms metodika;
            
         
               (25)
            
            
               atsižvelgiant į šiuos pokyčius, Įgyvendinimo sprendimas 2011/344/ES turėtų būti iš dalies pakeistas,
            
         PRIĖMĖ ŠĮ SPRENDIMĄ:
   1 straipsnis
   Įgyvendinimo sprendimas 2011/344/ES iš dalies keičiamas taip:
   
               1.
            
            
               1 straipsnio 2 dalis pakeičiama taip:
               „2.   Finansinė pagalba suteikiama per trejus metus ir šešias savaites nuo pirmosios dienos po šio sprendimo įsigaliojimo.“
            
         
               2.
            
            
               3 straipsnio 8 ir 9 dalys pakeičiamos taip:
               „8.   Portugalija, laikydamasi Susitarimo memorandumo sąlygų, 2014 m. priima šias priemones:
               
                           a)
                        
                        
                           valdžios sektoriaus deficitas 2014 m. neviršija 4 % BVP ir sustabdomas naujų įsiskolinimų kaupimasis. Apskaičiuojant šį deficito tikslą, neatsižvelgiama į galimas biudžetines bankų rėmimo priemonių išlaidas, susijusias su Vyriausybės finansų sektoriaus strategija. Šiam tikslui pasiekti Portugalija įgyvendina konsolidavimo priemones, kurių poveikis sudaro 2,3 % BVP, kaip numatyta 2014 m. Biudžeto įstatyme ir šiuo tikslu priimtuose papildomuose teisės aktuose;
                        
                     
                           b)
                        
                        
                           siekdama kontroliuoti galimus išlaidų nuokrypius Vyriausybė atidžiai stebi, kad būtų laikomasi ministerijų išlaidų ribų, kas mėnesį teikdama ataskaitas Ministrų tarybai;
                        
                     
                           c)
                        
                        
                           Portugalija greitai nustato ir įgyvendina numatytus našlių ir našlaičių pensijai gauti būtinų sąlygų pakeitimus, taip pat iki kovo mėn. pabaigos parengia pagrindų įstatymą dėl internetinių lošimų licencijų pardavimo sąlygų. Be to, Portugalija imasi ryžtingų veiksmų, kad būtų įgyvendintas sutartas kai kurių uosto koncesijų pardavimas;
                        
                     
                           d)
                        
                        
                           kad būtų laikomasi fiskalinio konsolidavimo tikslų, visapusiška įmonių pelno mokesčio reforma įgyvendinama laikantis esamo biudžeto paketo apribojimų;
                        
                     
                           e)
                        
                        
                           išlaikoma centrinio, regioninio arba vietos lygmens mokesčių išlaidų nekeitimo taisyklė. Toliau turi būti stiprinamos kovos su įvairių rūšių mokesčių slėpimu ir sukčiavimu pastangos, inter alia, vykdant e. sąskaitų išrašymo sistemos stebėseną. Iki dvyliktos peržiūros atliekamas šešėlinės ekonomikos būsto rinkoje tyrimas, siekiant rasti būdų, kaip sumažinti nuomos mokesčių slėpimą;
                        
                     
                           f)
                        
                        
                           jei neigiama teisinio ar kita biudžeto vykdymo rizika pasitvirtins, Portugalija įgyvendins aukštos kokybės kompensacines priemones deficito tikslui pasiekti;
                        
                     
                           g)
                        
                        
                           Vyriausybė patikslina priemones, būtinas biudžeto deficito tikslui, kuris 2015 m. neviršytų 2,5 % BVP, pasiekti. Konkretūs planai nurodomi 2014 m. fiskalinės strategijos dokumente, kuris turi būti paskelbtas iki 2014 m. balandžio mėn. pabaigos ir kuriame taip pat patikslinamos konkrečios šakinių ministerijų išlaidų viršutinės ribos. Siekiant įvykdyti Sąjungos biudžeto sistemos reikalavimus, tame dokumente taip pat pateikiama informacija apie vidutinės trukmės laikotarpio biudžeto planus;
                        
                     
                           h)
                        
                        
                           2015 m. konsolidavimo strategija pagrindžiama, be kita ko, šiomis priemonėmis:
                           
                                       i)
                                    
                                    
                                       per 2014 metus Vyriausybė sukuria vieną darbo užmokesčio skalę, kuria siekiama racionalizuoti darbo užmokesčio politiką ir užtikrinti jos nuoseklumą visų kategorijų karjerai viešajame sektoriuje ir kuri būtų įgyvendinta 2015 m.;
                                    
                                 
                                       ii)
                                    
                                    
                                       vienos darbo užmokesčio priedų skalės, kurią numatoma įgyvendinti 2014 m., poveikis biudžetui visiškai atsiskleidžia 2015 m.;
                                    
                                 
                                       iii)
                                    
                                    
                                       taikomos naujos visapusiškos priemonės, priskiriamos vykdomai pensijų reformai, kuria siekiama gerinti ilgalaikį pensijų sistemos tvarumą. Pastaruoju metu paskirtas Pensijų reformos komitetas parengia konkrečius reformos aspektus. Reforma apima trumpalaikes priemones, kuriomis teisės į pensiją papildomai susiejamos su demografiniais bei ekonominiais kriterijais kartu laikantis progresyvumo principų ir atsižvelgiant į Konstitucinio Teismo sprendimą dėl viešojo sektoriaus darbuotojų pensijų sistemos (CGA) suderinimo su bendrąja pensijų sistema. Konkreti šios reformos struktūra iki dvyliktos peržiūros pateikiama kartu su įstatymo projektu, kuris Parlamentui turi būti pateiktas pirmoje šių metų pusėje. Patikslinami tolesni ilgalaikio pensijų sistemų tvarumo užtikrinimo etapai. Be to, Vyriausybė užtikrina, kad pastaruoju metu pailgintas pensinis amžius būtų faktiškai taikomas CGA pensininkams 2014 m., ir
                                    
                                 
                                       iv)
                                    
                                    
                                       kitos priemonės, skirtos 2,5 % BVP tikslui pasiekti, apibrėžiamos iki balandžio mėn. vidurio;
                                    
                                 
                     
                           i)
                        
                        
                           vidutinės trukmės laikotarpio fiskalinė strategija grindžiama tolesnėmis reformomis, kurios, inter alia, apibrėžtos Valstybės reformos pasiūlyme. Šiomis reformomis siekiama gerinti viešojo sektoriaus efektyvumą ir jo paslaugų kokybę. Remiantis pirmuoju konsultacijų su socialiniais partneriais raundu, šios darbotvarkės įgyvendinimo pažanga aptariama per dvyliktą peržiūrą;
                        
                     
                           j)
                        
                        
                           Portugalija paskelbia mokesčių išlaidų ataskaitą, kaip 2014 m. biudžeto, apimančio centrinio, regioninio ir vietos lygmens administraciją, dalį;
                        
                     
                           k)
                        
                        
                           siekdama gerinti viešojo sektoriaus apskaitos ir atskaitomybės sistemą iki 2014 m. birželio mėn. pabaigos Portugalija Finansų ministerijoje sukuria apskaitos tarnybą. Viena iš jos užduočių yra užtikrinti tinkamą pajamų, išlaidų, turto ir įsipareigojimų, susijusių su Vyriausybės banko sąskaitomis, skola ir VPSP, apskaitą;
                        
                     
                           l)
                        
                        
                           siekiant užkirsti kelią naujų įsiskolinimų atsiradimui, visuose viešuosiuose subjektuose visiškai laikomasi Įsipareigojimų kontrolės įstatymo;
                        
                     
                           m)
                        
                        
                           Portugalija imasi papildomų priemonių, kad toliau stiprintų viešųjų finansų valdymo sistemą. Portugalija peržiūri Biudžeto sistemos įstatymą, kad į nacionalinę teisę iki kovo mėn. pabaigos būtų visiškai perkelti atitinkami Sąjungos teisės aktai. Be to, Portugalija visapusiškiau peržiūri šį įstatymą, kad ribojant biudžetinių subjektų skaičių ir peržiūrint nuosavų pajamų klasifikaciją būtų mažinamas biudžeto susiskaidymas; kad būtų racionalizuota biudžeto asignavimų struktūra; kad būtų sustiprinta atskaitomybė ir vidutinės trukmės laikotarpio sistemoje dar labiau įtvirtinti valstybės finansai. Pagrindiniai naujojo įstatymo aspektai ir struktūra parengiami iki 2014 m. balandžio mėn. pabaigos. Portugalija užtikrina, kad priemonės, skirtos naujai biudžeto sistemai įgyvendinti centrinės valdžios lygmeniu, taip pat būtų taikomos regioniniu bei vietos lygmenimis;
                        
                     
                           n)
                        
                        
                           Portugalija visiškai įgyvendina naująją teisinę ir institucinę viešojo ir privačiojo sektorių partnerysčių (VPSP) sistemą. Įvairiuose sektoriuose turi būti vykdomos pakartotinės derybos dėl VPSP siekiant sumažinti jų poveikį biudžetui. Metinėse ataskaitose dėl VPSP yra laiku visapusiškai įvertinama VPSP ir koncesijų keliama fiskalinė rizika, kad būtų galima atlikti biudžeto fiskalinės rizikos vertinimą. Priėmus naująjį valstybinių įmonių pagrindų įstatymą ir atsižvelgiant į sustiprintą Finansų ministerijos kaip akcininkės vaidmenį, techniniam padaliniui valstybinėms įmonėms stebėti skiriama papildomų darbuotojų. Vyriausybė tęsia savo plačią valstybinių įmonių restruktūrizavimo programą siekdama išlaikyti ir stiprinti tvarią veiklos pusiausvyrą. Vyriausybė toliau vykdys jau numatytą privatizaciją;
                        
                     
                           o)
                        
                        
                           Portugalija tęsia reformų darbotvarkę, siekdama šiuolaikiško ir efektyvesnio pajamų administravimo, atitinkančio geriausią tarptautinę praktiką. Iki 2014 m. kovo mėn. Portugalija paskelbia 50 % vietos mokesčių įstaigų, kurios turi būti uždarytos iki 2014 m. gegužės mėn., sąrašą. Ištekliai, skirti mokesčių administravimo auditui atlikti, iki dvyliktos peržiūros padidinami ne mažiau kaip 30 % visų darbuotojų. Mokesčių administracijoje turi būti sukurtas naujas Mokesčių mokėtojų paslaugų departamentas, sujungiantis įvairias paslaugas mokesčių mokėtojams. Rizikos valdymo padalinys pradeda veikti visu pajėgumu pirmąjį 2014 m. ketvirtį, iš pradžių daugiausia dėmesio skirdamas tiksliniams projektams, kuriais būtų gerinamas savarankiškai dirbančių specialistų ir itin turtingų asmenų mokestinių prievolių vykdymas. Mokestinių prievolių vykdymo situacija nuolat stebima. Stiprinama pinigų plovimo prevencijos teisinė ir reguliavimo sistema, kad būtų veiksmingiau kovojama su pinigų plovimu ir susijusiais nusikaltimais, įskaitant mokestinius nusikaltimus;
                        
                     
                           p)
                        
                        
                           Portugalija pateikia ataskaitą, kurios tikslai yra šie:
                           
                                       i)
                                    
                                    
                                       nustatyti, kur dubliuojamos paslaugos ir jurisdikcija, taip pat kitus centrinio ir vietos lygmenų valdžios neveiksmingumo šaltinius ir
                                    
                                 
                                       ii)
                                    
                                    
                                       pertvarkyti decentralizuotų ministerijų tarnybų tinklą panaudojant „Lojas do Cidadão“ (administracijos ir viešųjų paslaugų bendrų kontaktinių punktų) tinklą ir kitas priemones, veiksmingiau apimant geografines vietoves, taip pat labiau naudojantis bendromis paslaugomis ir skaitmeninės valdžios paslaugomis;
                                    
                                 
                     
                           q)
                        
                        
                           Portugalija toliau įgyvendina bendrų paslaugų viešojo administravimo srityje strategiją, ypač dėl žmogiškųjų išteklių valdymo ir informacinių ir ryšių technologijų;
                        
                     
                           r)
                        
                        
                           Portugalija toliau įgyvendina žmogiškųjų išteklių viešojo administravimo srityje valdymo reformas. Remiantis tyrimu ir ataskaita dėl darbo užmokesčio priedų, iki dvyliktos peržiūros pateikiamas vienos priedų skalės teisės akto projektas, kad ji būtų įgyvendinta iki 2014 m. birželio mėn. Naująjį bendrąjį Viešojo sektoriaus darbo įstatymą, kuriuo supaprastinamos ir sujungiamos esamos užimtumo viešajame sektoriuje taisyklės vadovaujantis privačiojo sektoriaus darbo kodekso struktūra, Parlamentas patvirtins iki 2014 m. kovo mėn.;
                        
                     
                           s)
                        
                        
                           Portugalija užtikrina sveikatos priežiūros sistemos veiksmingumą ir efektyvumą toliau racionaliai naudodama paslaugas ir kontroliuodama išlaidas, įskaitant valstybės išlaidas vaistams ir stacionariajai sveikatos priežiūrai, ir naikindama įsiskolinimus;
                        
                     
                           t)
                        
                        
                           Portugalija tęsia vykdomą ligoninių tinklo reorganizaciją ir racionalizaciją, specializuodama, koncentruodama ir perskirstydama ligoninių paslaugas, ir užtikrina ligoninių reorganizavimo daugiamečio veiksmų plano įgyvendinimą;
                        
                     
                           u)
                        
                        
                           Portugalija vykdo didelės darbo rinkos segmentacijos mažinimo reformas;
                        
                     
                           v)
                        
                        
                           Portugalija skatina darbo užmokesčio pokyčius, atitinkančius darbo vietų kūrimo ir įmonių konkurencingumo didinimo tikslus, siekiant panaikinti makroekonominį disbalansą. Programos įgyvendinimo laikotarpiu minimalus darbo užmokestis didinamas tik tuomet, jei tai pagrįsta atsižvelgiant į ekonomikos ir darbo rinkos pokyčius;
                        
                     
                           w)
                        
                        
                           Portugalija ir toliau užtikrina aktyvios darbo rinkos politikos priemonių veiksmingumą, atsižvelgdama į vertinimo ataskaitos ir veiksmų plano, kuriuo siekiama gerinti valstybinių užimtumo tarnybų veikimą, rezultatus;
                        
                     
                           x)
                        
                        
                           Portugalija toliau įgyvendina priemones, išdėstytas veiksmų planuose vidurinio išsilavinimo ir profesinio rengimo ir mokymo kokybei gerinti, ir didina verslo dalyvavimą profesinio rengimo ir mokymo sistemoje;
                        
                     
                           y)
                        
                        
                           Portugalija įgyvendina planą, pagal kurį sukuriama nepriklausoma dujų ir elektros energijos logistikos operatoriaus bendrovė;
                        
                     
                           z)
                        
                        
                           Portugalija įgyvendina tinkamas priemones, skirtas energijos tarifų skolai panaikinti ir nacionalinės elektros sistemos tvarumui užtikrinti;
                        
                     
                           aa)
                        
                        
                           Portugalija priima priemones, kuriomis gerinamas transporto sistemos veikimas; visiškai įgyvendinamas 2011–2015 m. Strateginis transporto planas, įskaitant ilgalaikius efektyvumo ir tvarumo užtikrinimo veiksmus;
                        
                     
                           bb)
                        
                        
                           Portugalija toliau vykdo ES geležinkelių dokumentų rinkinių perkėlimą į nacionalinę teisę;
                        
                     
                           cc)
                        
                        
                           Portugalija toliau gerina uostų valdymo sistemą, jos ekonominį reguliavimą ir veikimą;
                        
                     
                           dd)
                        
                        
                           Portugalija toliau šalina kliūtis patekti į rinką, švelnina esamus leidimų išdavimo reikalavimus ir mažina administracinę naštą paslaugų sektoriuje;
                        
                     
                           ee)
                        
                        
                           Portugalija iki galo priima statybos įstatymus ir kitus dar nepriimtus sektorinius pakeitimus, reikalingus siekiant visapusiškai įgyvendinti Direktyvą 2006/123/EB, ir prireikus juos pateikia Parlamentui;
                        
                     
                           ff)
                        
                        
                           Vyriausybė Parlamentui teikia pakeistus profesinių įstaigų statutus;
                        
                     
                           gg)
                        
                        
                           Portugalija gerina verslo aplinką baigdama įgyvendinti administracinės naštos mažinimo reformas, visų pirma užtikrindama visapusišką kontaktinio centro veikimą, kad būtų laikomasi Direktyvos 2006/123/EB ir Europos Parlamento ir Tarybos direktyvos 2005/36/EB (5), ir dar labiau supaprastindama esamą licencijų išdavimo tvarką, reglamentavimą ir kitą ekonomikoje susidarančią administracinę naštą, kuri yra didžiausia ekonominės veiklos plėtojimo kliūtis;
                        
                     
                           hh)
                        
                        
                           priėmusi Įstatymo 6/2006 dėl naujos nuomos miestuose pakeitimus ir įstatymo galią turintį dekretą, kuriuo supaprastinama renovacijų administracinė procedūra, Portugalija vykdo išsamią būsto rinkos veikimo peržiūrą;
                        
                     
                           ii)
                        
                        
                           Vyriausybė patvirtina atitinkamus nacionalinių reguliavimo institucijų įstatų pakeitimus ir užtikrina veiksmingą Konkurencijos institucijos finansavimo modelio veikimą;
                        
                     
                           jj)
                        
                        
                           Portugalija vertina pasirenkamosios PVM pinigų apskaitos sistemos poveikį;
                        
                     
                           kk)
                        
                        
                           Portugalija toliau įgyvendina visapusišką programą, kuria sprendžiamas per sudėtingų licencijų išdavimo procedūrų, reglamentavimo ir kitos ekonomikoje susidarančios administracinės naštos klausimas.
                        
                     9.   Siekiant atkurti pasitikėjimą finansų sektoriumi, Portugalija siekia išlaikyti tinkamą kapitalo lygį savo bankų sektoriuje ir užtikrina metodišką įsiskolinimo mažinimą, laikydamasi Susitarimo memorandume nustatytų terminų. Šioje srityje Portugalija įgyvendina su Komisija, ECB ir TVF suderintą Portugalijos bankų sektoriaus strategiją, kad būtų išsaugotas finansinis stabilumas. Visų pirma Portugalija:
               
                           a)
                        
                        
                           užtikrina, kad bankų kapitalo rezervai ir toliau būtų pakankami laikantis Europos Parlamento ir Tarybos direktyvoje 2013/36/ES (6) nustatytų naujų kapitalo reikalavimų taisyklių;
                        
                     
                           b)
                        
                        
                           skatina bankus tvariai stiprinti savo užtikrinimo priemonių rezervus;
                        
                     
                           c)
                        
                        
                           lieka įsipareigojusi toliau remti bankų sistemą, jei reikia, skatinti bankus ieškoti privačių sprendimų, o bankų mokumo paramos priemonės ištekliais pagal Sąjungos valstybės pagalbos taisykles galima toliau remti perspektyvius bankus, laikantis griežtų sąlygų;
                        
                     
                           d)
                        
                        
                           užtikrina subalansuotą ir metodišką bankų sektoriaus įsiskolinimo mažinimą – tai labai svarbu siekiant ilgam panaikinti finansavimo disbalansą ir vidutinės trukmės laikotarpiu sumažinti priklausomybę nuo Eurosistemos teikiamo finansavimo. Bankų finansavimo ir kapitalo planai peržiūrimi kas ketvirtį;
                        
                     
                           e)
                        
                        
                           toliau stiprina Banco de Portugal priežiūros organizaciją, optimizuoja priežiūros procesus, kuria ir diegia naujas priežiūros metodikas ir priemones. Banco de Portugal peržiūrės neveiksnių paskolų standartus, siekdamas konvergencijos su kriterijais, įtrauktais į atitinkamą Europos bankininkystės institucijos techninį standartą laikantis Sąjungos lygmeniu nustatytų terminų;
                        
                     
                           f)
                        
                        
                           toliau kas ketvirtį stebi galimus bankų kapitalo poreikius, laikydamasi į ateitį orientuoto požiūrio nepalankiausiomis sąlygomis, taip pat integruodama naująją testavimo nepalankiausiomis sąlygomis rezultatų vėlesnio paskirstymo pagal atskiras verslo linijas sistemą į kokybės užtikrinimo procesą, kuris leidžia peržiūrėti svarbiausius veiksnius siekiant rezultatų;
                        
                     
                           g)
                        
                        
                           toliau atidžiai stebi priemonių, kurios nustatytos bankų, gavusių kapitalo paramą iš valstybės, restruktūrizavimo planuose, įgyvendinimą;
                        
                     
                           h)
                        
                        
                           užtikrina, kad visų trijų valstybinių specialiosios paskirties įmonių patronuojamosios įmonės ir turtas būtų parduoti laiku, be kita ko, per du atrinktus paslaugų teikėjus;
                        
                     
                           i)
                        
                        
                           analizuoja bankų gaivinimo planus ir sistemai teikia gaivinimo planų rekomendacijas, laikydamasi atitinkamų Europos bankininkystės institucijos techninių standartų bei atitinkamų Sąjungos teisės aktų dėl kredito įstaigų gaivinimo bei pertvarkymo, ir rengia pertvarkymo planus, remdamasi bankų pateiktomis ataskaitomis;
                        
                     
                           j)
                        
                        
                           rengia ketvirčio ataskaitas apie naujų restruktūrizavimo priemonių įgyvendinimą; toliau stebi finansų įstaigų dalyvavimo namų ūkiams skirtoje neteisminėje skolų restruktūrizavimo procedūroje sistemos įgyvendinimą ir palengvina įmonių skolos restruktūrizavimo sistemos taikymą. Konsultuodamasi su Banco de Portugal parengia strateginį planą dėl įmonių skolos perviršio problemos sprendimo ir kapitalo perskyrimo produktyviems ekonomikos sektoriams rėmimo kartu skatinant finansinį stabilumą;
                        
                     
                           k)
                        
                        
                           per ketvirčio ataskaitas toliau stebi didelį įmonių ir namų ūkių sektorių įsiskolinimą ir naujosios skolų restruktūrizavimo sistemos įgyvendinimą, siekdama užtikrinti, kad jis veiktų kuo veiksmingiau;
                        
                     
                           l)
                        
                        
                           remdamasi jau pateiktais pasiūlymais skatina įmonių sektoriaus finansavimo galimybių diversifikavimą, rengia ir įgyvendina sprendimus, kuriais įmonių sektoriui suteikiamos kitos finansavimo galimybės nei tradiciniai bankų kreditai, taikydama įvairias priemones, skirtas prieigai prie kapitalo rinkų gerinti;
                        
                     
                           m)
                        
                        
                           toliau vertina Vyriausybės garantuojamų kredito priemonių patobulinimų poveikį faktinėms palūkanų normoms; yra pasirengusi prireikus įgyvendinti politines galimybes, siekdama užtikrinti, kad Vyriausybės garantuojamų paskolų kaina būtų nustatoma konkurencingai, skaidriai ir palankiai galutiniams vartotojams; reguliariai praneša apie pažangą;
                        
                     
                           n)
                        
                        
                           įsteigia plėtros finansų įstaigą (DFI), kurios tikslas – supaprastinti ir centralizuoti finansinių priemonių, kurias remia Europos struktūriniai bei investicijų fondai, įgyvendinimą 2014–2020 m. programavimo laikotarpiu. DFI nepriima iš visuomenės indėlių arba kitų grąžintinų lėšų, neužsiima tiesioginiu skolinimu, neinvestuoja į Vyriausybės skolos priemones ir neteikia paskolų Vyriausybei. DFI veiklos modelio ir įstatų projektas bus parengtas taip, kad būtų išvengta papildomos naštos ar rizikos valstybės finansams.
                        
                     
                  (5)  2005 m. rugsėjo 7 d. Europos Parlamento ir Tarybos direktyva 2005/36/EB dėl profesinių kvalifikacijų pripažinimo (OL L 255, 2005 9 30, p. 22)."
						
               
                  (6)  2013 m. birželio 26 d. Europos Parlamento ir Tarybos direktyva 2013/36/ES dėl galimybės verstis kredito įstaigų veikla ir dėl riziką ribojančios kredito įstaigų ir investicinių įmonių priežiūros, kuria iš dalies keičiama Direktyva 2002/87/EB ir panaikinamos direktyvos 2006/48/EB bei 2006/49/EB (OL L 176, 2013 6 27, p. 338).“"
						
            
         2 straipsnis
   Šis sprendimas įsigalioja pranešimo apie jį dieną.
   3 straipsnis
   Šis sprendimas skirtas Portugalijos Respublikai.
   
      Priimta Briuselyje 2014 m. balandžio 23 d.
      
         
            Tarybos vardu
         
         
            Pirmininkas
         
         D. KOURKOULAS
      
   
   
      (1)  OL L 118, 2010 5 12, p. 1.
   
      (2)  2011 m. gegužės 17 d. Tarybos įgyvendinimo sprendimas 2011/344/ES dėl Sąjungos finansinės pagalbos suteikimo Portugalijai (OL L 159, 2011 6 17, p. 88).
   
      (3)  2006 m. gruodžio 12 d. Europos Parlamento ir Tarybos direktyva 2006/123/EB dėl paslaugų vidaus rinkoje (OL L 376, 2006 12 27, p. 36).
   
      (4)  2013 m. birželio 26 d. Europos Parlamento ir Tarybos direktyva 2013/36/ES dėl galimybės verstis kredito įstaigų veikla ir dėl riziką ribojančios kredito įstaigų ir investicinių įmonių priežiūros, kuria iš dalies keičiama Direktyva 2002/87/EB ir panaikinamos direktyvos 2006/48/EB bei 2006/49/EB (OL L 176, 2013 6 27, p. 338).